MUBORAK HAJ ZIYORATIGA BORUVChILARGA DAVLAT TOMONIDAN YORDAM KOʻRSATISh HAQIDA
(resolution, 2021-02-22)

Mamlakatimiz musulmonlarining muborak Haj safarini tashkil etishga davlat tomonidan yordam koʻrsatish maqsadida Vazirlar Mahkamasi qaror qiladi: 1. Movarounnahr musulmonlari idorasining 1996-yilgi Haj ziyoratini tashkil etish toʻgʻrisidagi taklifi qabul qilinsin. Muborak Haj safarini tashkil qilish, ziyoratchilar roʻyxatini keng jamoatchilik fikrini eʼtiborga olgan holda tuzish, ularning ehtiyojlari va talablarini odilona va xolisona qondirish, bu jarayonda har tomonlama adolatni taʼminlash masʼuliyati toʻlaligicha Movarounnahr musulmonlari idorasi rahbariyati, uning joylardagi mutasaddi vakillari zimmasida ekanligi eʼtiborga olinsin. 2. Movarounnahr musulmonlari idorasiga 1996-yil Haj safarini tashkil etishda Oʻzbekiston Respublikasi Vazirlar Mahkamasi huzuridagi Din ishlari boʻyicha qoʻmita bevosita yordam koʻrsatsin. 3. “Oʻzbekiston havo yoʻllari” milliy aviakompaniyasi (Gʻ. Rafiqov) 1996-yil aprel oyida ziyoratchilarni Jidda shahriga olib borish va qaytarib kelish, ziyoratchilar uchun qulay sharoitlar yaratish, ularning xarajatlarini qisqartirish maqsadida samolyotlarda joʻnash va qaytish punktlarini joylarda tashkil qilish masalalarini hal etsin. 4. Oʻzbekiston Respublikasi Ichki ishlar vazirligi (Z. Almatov), Tashqi ishlar vazirligi (A. Komilov), Davlat soliq qoʻmitasi (Sh. Gataulin) Movarounnahr musulmonlari idorasining taqdimiga koʻra ziyoratchilarning safar hujjatlarini belgilangan tartibda rasmiylashtirishni taʼminlasinlar. 5. Oʻzbekiston Respublikasi Sogʻliqni saqlash vazirligi (Sh. Karimov) ziyoratchilarni Saudiya Arabistonining iqlim sharoitini hisobga olgan holda tibbiy koʻrikdan oʻtkazishni va Haj davrida tibbiy yordam koʻrsatishni tashkil etsin. 6. Oʻzbekiston Respublikasi Ichki ishlar vazirligi (Z. Almatov) va Milliy xavfsizlik xizmati (R. Inoyatov) Oʻzbekiston Respublikasi fuqarolarini noqonuniy yoʻllar bilan Haj ziyoratiga borishi oqibatida roʻy beradigan koʻngilsiz voqealarning oldini olish va ziyoratchilarning umumiy xavfsizligini taʼminlash chora-tadbirlarini belgilasinlar. 7. “Oʻzbeksavdo” davlat-aksionerlik uyushmasi (Z. Fayziyev) va Oʻzbekbirlashuv uyushmasi (F. Burxonov) Movarounnahr musulmonlari idorasining buyurtmalariga muvofiq joylarda ziyoratchilar uchun kerakli buyumlar savdosini tashkil etsinlar. 8. Oʻzbekiston Respublikasi Tashqi iqtisodiy faoliyat milliy banki (R.Azimov) — Movarounnahr musulmonlari idorasi tasdiqlagan roʻyxatga asosan Oʻzbekiston Respublikasidan Haj ziyoratiga boruvchi har bir fuqaro uchun 1238 AQSh dollarini imtiyozli vositachilik haqi olinmagan holda almashtirib berishni taʼminlasin. Ziyoratchilarning tegishli miqdordagi soʻmlarning joylarda umumlashtirilgan holda yigʻib olish va Oʻzbekiston Respublikasi Tashqi iqtisodiy faoliyat milliy bankining tegishli boʻlimlariga topshirish Movarounnahr musulmonlari idorasining mutasaddi vakillari zimmasiga yuklansin. Bu mablagʻlar Movarounnahr musulmonlari idorasining milliy bankdagi maxsus hisob raqamiga jamlanib, belgilangan miqdorda konvertatsiya qilinsin. Movarounnahr musulmonlari idorasi barcha zarur toʻlovlarni Oʻzbekiston Respublikasi Tashqi iqtisodiy faoliyat milliy bankining chet el banklaridagi korrespondent hisoblari orqali pul oʻtkazish yoʻli bilan amalga oshiradi. Ushbu maqsadlar uchun Oʻzbekiston Respublikasi Moliya vazirligi (B. Hamidov) Tashqi iqtisodiy faoliyat milliy bankiga Oʻzbekiston Respublikasi birjasi orqali — 4 mln 333 ming AQSh dollarini sotishni taʼminlasin. 9. Movarounnahr musulmonlari idorasi hamda ommaviy axborot vositalariga muborak Haj ziyoratining mohiyati va talablarini, uni amalga oshirishning tartib-qoidasi, muddati, barcha shartlarini, uning yakunlarini keng va oshkora yoritib borish tavsiya etilsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari S. Saidqosimov zimmasiga yuklansin.